2002. aasta  WSOP põhiturniirist kujunes eelmise aasta vastand. Pokkerimaailma vägevatel polnud parimatele kohtadele asja ning koore riisusid tundmatud suurused. Võidu ning auhinnaraha $2.000.000 viis ameeriklane Robert Varkonyi. Tema võit oli niivõrd suureks üllatuseks, et turniiri kommenteerinud Phil Hellmuth lubas finaallauda kommenteerides oma pea kiilaks ajada kui Varkonyi peaks võitma. Nii aga paraku läks, Hellmuth pidas sõna ja värske maailmameister ise aitas teda selle toimingu juures.